張德夫園亭八咏 兼遠
作者：王炎
朝代：宋

paragraphs: 若人胸次中，自有萬人敵。
胡不籌前箸，時清偃金革。
婆娑林壑間，亦自適其適。
憑高著胡床，千里獻物色。
稻疇碁局方，指數皆歷歷。
海山疑有無，雲樹半明沒。
高懷安在哉，流目送鴻翼。
冷笑蟻垤卑，偪仄復偪仄。
淋漓呼酒徒，揮洒延墨客。
不記訾家洲，休賦雲夢澤。
何當從公游，汗漫揮八極。